作者:齊己
標題:禪庭蘆竹十二韻呈鄭谷郎中
內容:錯錯在禪庭，高宜與竹名。健添秋雨響，幹助夜風清。雀靜知枯折，僧閑見筍生。對吟殊灑落，負氣甚孤貞。密謝編欄固，齊由灌溉平。松姿真可敵，柳態薄難並。映帶兼苔石，參差近畫楹。雪霜消後色，蟲鳥默時聲。遠憶滄洲岸，寒連暮角城。幽根狂亂迸，勁葉動相撐。避暑須臨坐，逃眠必繞行。未逢仙手詠，俗眼見猶輕。